สคบ.รื้อสัญญา เช่าซื้อรถยนต์
สคบ.รื้อสัญญาเช่าซื้อรถยนต์-จักรยานยนต์ใหม่ คุมคิดดอกเบี้ย ค่าธรรมเนียมทวงหนี้โหด
7 ก.ค. 2559

สคบ.รื้อสัญญาเช่าซื้อรถยนต์-จักรยานยนต์ใหม่ คุมคิดดอกเบี้ย ค่าธรรมเนียมทวงหนี้โหด
นายพิฆเนศ ต๊ะปวง รองเลขาธิการคณะกรรมการคุ้มครองผู้บริโภค(สคบ.) เปิดเผยว่า ขณะนี้ สคบ.อยู่ระหว่างปรับปรุงสัญญาธุรกิจเช่าซื้อรถยนต์และจักรยานยนต์เป็นธุรกิจควบคุมสัญญาฉบับใหม่ สาระสำคัญคือ การปรับปรุงเกี่ยวกับการคิดอัตราดอกเบี้ยปรับ และการคิดค่าธรรมเนียมการติดตามทวงถามหนี้ใหม่ เพื่อให้สอดคล้องกับ พ.ร.บ.การทวงถามหนี้ฉบับใหม่และกฎหมายห้ามคิดอัตราดอกเบี้ยเกินอัตราที่กฎหมายกำหนด หรือไม่เกิน 15% รวมถึงความรับผิดชอบของผู้ค้ำประกันให้เป็นไปตามกฎหมายค้ำประกันฉบับใหม่ด้วย
อย่างไรก็ตาม ในวันที่ 14 ก.ค.นี้ สคบ.จะมีการเชิญผู้ประกอบการธุรกิจเช่าซื้อรถยนต์และจักรยานยนต์มาแสดงความคิดเห็นเกี่ยวกับร่างสัญญาฉบับใหม่ ซึ่งคาดว่าจะสามารถสรุป และเสนอให้คณะกรรมการว่าด้วยสัญญาพิจารณาและออกเป็นประกาศราชกิจจานุเษกษาได้ประมาณปลายเดือน ธ.ค.นี้ และจะให้เวลาผู้ประกอบธุรกิจปรับตัวสักระยะหนึ่ง เพื่อเปลี่ยนแปลงสัญญาเช่าซื้อที่เป็นมาตรฐานที่ สคบ.กำหนดใหม่  
ในขณะเดียวกัน สคบ.เตรียมที่จะมีการทบทวนธุรกิจควบคุมสัญญาต่างๆ ที่ได้มีการใช้มานานแล้ว โดยจะมีการปรับแก้ให้เหมาะสมกับสถานการณ์ที่เปลี่ยนไป เช่น ธุรกิจบัตรเครดิต รวมถึงการขยายการควบคุมสัญญาในการบริการเกี่ยวกับการบริการทางด้านการเงินใหม่ๆ ด้วย เช่น อี-เพย์เมนต์และพร้อมเพย์ เป็นต้น
ทั้งนี้ ล่าสุด สคบ.ได้รับการร้องเรียนจากผู้บริโภคว่ามีการลงทะเทียนพร้อมเพย์กับธนาคารพาณิชย์ ซึ่งในสัญญามีการระบุว่า “ผู้ใช้บริการต้องยินยอมว่า ธนาคารจะไม่รับผิดชอบต่อความเสียหายที่เกิดขึ้นอันเป็นผลมาจากการที่ธนาคารให้บริการแก่ผู้บริการ” ว่าจะเป็นการเอาเปรียบประชาชนหรือไม่อย่างไร